**NÁRODNÁ RADA SLOVENSKEJ REPUBLIKY**

 **VIII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: CRD-88/2021

**402a**

### I n f o r m á c i a

**o prerokovaní vládneho návrhu zákona, ktorým sa menia a dopĺňajú niektoré zákony v  súvislosti s druhou vlnou pandémie ochorenia COVID-19 (tlač 402) v druhom čítaní vo  výboroch Národnej rady Slovenskej republiky**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

I.

Národná rada Slovenskej republiky **uznesením č. 521 z 13. januára 2021** rozhodla, že prerokuje návrh zákona v skrátenom legislatívnom konaní.

Národná rada Slovenskej republiky zároveň **uznesením č. 522 z 13. januára 2021** rozhodla o tom, že vládny návrh zákona, ktorým sa menia a dopĺňajú niektoré zákony v  súvislosti s druhou vlnou pandémie ochorenia COVID-19 (tlač 402)prerokuje v druhom čítaní a pridelila ho na  prerokovanie týmto výborom:

**Ústavnoprávnemu výboru** Národnej rady Slovenskej republiky,

**Výboru** Národnej rady Slovenskej republiky **pre zdravotníctvo,**

**Výboru** Národnej rady Slovenskej republiky **pre hospodárske záležitosti.**

Určila zároveň Ústavnoprávny výbor Národnej rady Slovenskej republiky ako gestorský výbor a lehotu na prerokovanie predmetného vládneho návrhu zákona vo výboroch a v gestorskom výbore ihneď na 22. schôdzi Národnej rady Slovenskej republiky.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

Vládny návrh zákona, ktorým sa menia a dopĺňajú niektoré zákony v súvislosti s  druhou vlnou pandémie ochorenia COVID-19 (tlač 402) prerokovali výbory a odporúčali ho **schváliť:**

**Ústavnoprávny výbor** Národnej rady Slovenskej republiky uznesením č. 202 zo 14. januára 2021 a

**Výbor** Národnej rady Slovenskej republiky **pre hospodárske záležitosti,** uznesením č.  122 zo 14. januára 2021.

Výbor Národnej rady Slovenskej republiky **pre zdravotníctvo** bol zvolaný na 14. januára 2021. O uvedenom vládnom návrhu zákona výbor nerokoval, keďže podľa § 52 ods. 2 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **nebol uznášaniaschopný.**

IV.

Z uzneseniaÚstavnoprávneho výboruNárodnej rady Slovenskej republiky pod bodom III tejto správy vyplývajú tieto **pozmeňujúce a doplňujúce návrhy:**

1. V čl. VII sa vkladá nový bod 1, ktorý znie:

„1. Označenie a nadpis prvej a druhej časti sa vypúšťajú.“.

Nasledujúce body sa primerane prečíslujú.

 Ide o legislatívno-technickú úpravu, ktorou sa vypúšťajú neaktuálne označenia častí zákona a ich názvy. Po prijatí novely vykonanej zákonom č. 421/2020 Z. z. je členenia zákona na časti neaktuálne.

**Ústavnoprávny výbor NR SR**

2. V čl. VII bod 3 § 8 písm. b) sa slová „po 1. januári 2021“ nahrádzajú slovami „po 31. decembri 2020“.

 Opravuje sa zjavná nesprávnosť v texte § 8 písm. b), pričom po správnosti majú byť vzaté do úvahy aj tie lehoty, ktoré uplynuli 1. januára 2021, čo pôvodné znenie návrhu zákona nezohľadňuje.

**Ústavnoprávny výbor NR SR**

V.

 Návrh spoločnej správy, vrátane stanoviska gestorského výboru prerokoval Ústavnoprávny výbor Národnej rady Slovenskej republiky na 56. schôdzi 14. januára 2021. Spoločná správa, ani stanovisko gestorského výboru **neboli schválené,** keďže podľa zákona o  rokovacom poriadku Národnej rady Slovenskej republiky výbor nebol uznášaniaschopný.

Predseda Ústavnoprávneho výboru Národnej rady Slovenskej republiky poveril spoločného spravodajcu **Miloša Svrčeka,** aby na  schôdzi Národnej rady Slovenskej republiky informovala o výsledku rokovania výborov.

 Milan Vetrák v. r.

 predseda Ústavnoprávneho výboru

 Národnej rady Slovenskej republiky

Bratislava 14. január 2021